Metodické usmernenie č. MF/016851/2023-312 z 31. októbra 2023 pre správcu kapitoly štátneho rozpočtu, rozpočtovú organizáciu a príspevkovú organizáciu ústrednej správy, v oblasti účtovania a vykazovania transferov

Kontakt:
Ing. Michaela Gaňová, tel. 02/59583222
Ing. Peter Ivánek, tel. 02/59583221

Metodické usmernenie Ministerstva financií SR je vydané pre správcu kapitoly štátneho rozpočtu, rozpočtové a príspevkové organizácie ústrednej správy za účelom zabezpečenia údajov o čerpaní transferov zo štátneho rozpočtu, o ktorých vecne účtuje Ministerstvo financií SR (ďalej aj ako  „MF SR“). Vykázané zmeny a zostatky v transferoch jednotlivých správcov kapitol štátneho rozpočtu sa premietajú do individuálnej účtovnej závierky MF SR a následne sú vykázané v konsolidácii voči konkrétnym správcom kapitol štátneho rozpočtu. Metodické usmernenie je v súlade s Opatrením Ministerstva financií Slovenskej republiky zo 17. decembra 2008 č. MF/27526/2008-31, ktorým sa ustanovujú podrobnosti o metódach a postupoch konsolidácie vo verejnej správe a podrobnosti o usporiadaní a označovaní položiek konsolidovanej účtovnej závierky vo verejnej správe.

Transfermi na účely tohto metodického usmernenia sa chápu dotácie, príspevky, rozpočtové bežné výdavky, kapitálové výdavky, granty a iné finančné operácie v súlade s §19 Opatrenia MF SR č. MF/14522/2022-36, ktorým sa ustanovujú podrobnosti o postupoch účtovania a rámcovej účtovej osnove pre štátne rozpočtové organizácie, štátne príspevkové organizácie a štátne účelové fondy. 

Účtovanie a zber informácií o čerpaní transferov

V účtovníctve správcu kapitoly sa zaúčtujú operácie týkajúce sa použitia transferov v rozpočtových organizáciách a príspevkových organizáciách zriadených príslušným správcom kapitoly a použitia poskytnutých transferov príspevkovým organizáciám v zriaďovateľskej pôsobnosti iného správcu kapitoly.
Správca kapitoly zaúčtuje operácie vyplývajúce z týchto skutočností na základe účtovných dokladov v súlade s § 10 zákona o účtovníctve a predloží sumárne údaje za svoju kapitolu Ministerstvu financií SR (oddeleniu konsolidácie) ich nahratím do Centrálneho konsolidačného systému (ďalej aj ako  „CKS“) prostredníctvom odsúhlasovacieho formulára (tabuľka č. 191) konsolidačného balíka (ďalej aj ako  „KB“) v rámci obdobia riadneho odsúhlasovania vzájomných vzťahov v CKS. Správca kapitoly je povinný zabezpečiť predloženie a správnosť predkladaných údajov rozpočtovými a príspevkovými organizáciami v jeho zriaďovateľskej pôsobnosti. Z dôvodu zabezpečenia zostavenia výkazov individuálnej účtovnej závierky MF SR v legislatívne stanovenom termíne, je nutné zo strany každého správcu kapitoly dodržať termín nahratia údajov v tabuľke
č. 191, do 2.2. nasledujúceho účtovného obdobia. 
Údaje sa uvádzajú v eurách zaokrúhlene na eurocenty. Rozpočtové a príspevkové organizácie štátu uvádzajú len stav a pohyb na účte 353. Rozpočtové organizácie uvádzajú stav voči správcovi kapitoly, ktorý voči organizácii vykonáva zriaďovateľskú funkciu. Príspevkové organizácie uvádzajú stav voči správcovi kapitoly, ktorý voči organizácii vykonáva zriaďovateľskú funkciu a v prípade, ak boli v príspevkových organizáciách prostriedky prijaté od iných správcov kapitol štátneho rozpočtu resp. od platobných jednotiek (EŠIF zdroje zapojené do štátneho rozpočtu) alebo od vykonávateľov mechanizmu podpory obnovy a odolnosti (prostriedky POO), uvedie sa IČO príslušného poskytovateľa transferu. 
Postup pri vypĺňaní tabuliek pre rozpočtové a príspevkové organizácie štátu

Pri zostavovaní tabuliek sa používajú účty z rámcovej účtovej osnovy podľa Opatrenia Ministerstva financií Slovenskej republiky č. MF/14522/2022-36 zo 7. decembra 2022, ktorým sa ustanovujú podrobnosti o postupoch účtovania a rámcovej účtovej osnove pre štátne rozpočtové organizácie, štátne príspevkové organizácie a štátne účelové fondy. Rozpočtové a príspevkové organizácie štátu predložia údaje o svojej organizácii poskytovateľovi transferu nahratím do CKS prostredníctvom odsúhlasovacieho formulára (tabuľka č. 191) konsolidačného balíka v rámci riadneho odsúhlasovania vzájomných vzťahov.
Rozpočtové organizácie vyplnia z údajov zo svojho účtovníctva tabuľku č. 191 tak, že každá organizácia vyplní jeden riadok a to s označením pre účet 353. V stĺpcoch sa uvedú hodnoty o stave a pohybe na syntetickom účte 353 pri dodržaní správnosti rozpisu: stav k 31.12. bežného účtovného obdobia = stav k 31.12.predchádzajúceho účtovného obdobia + prírastky - úbytky.
Takto vykazovaný zostatok syntetického účtu 353 musí súhlasiť so zostatkom tohto účtu uvedeného na riadku č. 134 Súvahy na strane pasív.

Príspevkové organizácie vyplnia z údajov zo svojho účtovníctva tabuľku č. 191 obdobne ako rozpočtové organizácie. V prípade, že k 31.12. nebol vyčerpaný transfer od zriaďovateľa, preúčtuje sa nevyčerpaná a neodvedená suma z účtu 352 na účet 353 a uvedie sa v stĺpci Prijatý bežný a kapitálový transfer nepoužitý, v rámci pohybu Zvýšenie záväzku v roku 20xx.
Ak príspevková organizácia obdržala transfer aj od iného poskytovateľa transferu než je jeho zriaďovateľ (iný správca kapitoly štátneho rozpočtu resp. platobná jednotka alebo vykonávateľ mechanizmu na podporu obnovy a odolnosti), uvedie stav a pohyb na účte 353 oddelene v samostatných riadkoch, v ktorých uvedie IČO príslušného poskytovateľa transferu. Takto vykazovaný celkový zostatok syntetického účtu 353 voči všetkým poskytovateľom transferu musí súhlasiť so zostatkom toho účtu uvedeného na riadku č. 134 Súvahy na strane pasív.

Postup správcu rozpočtovej kapitoly pri účtovaní transferov a vypĺňaní tabuľky č. 191 KB 

Na základe poskytnutých informácií od rozpočtových a príspevkových organizácií štátu (aj príspevkových organizácií v zriaďovateľskej pôsobnosti iného správcu kapitoly, ak im bol transfer poskytnutý) zaúčtuje správca kapitoly údaje o čerpaní transferu a stave na syntetickom účte 353 do svojho účtovníctva. Pred zaúčtovaním si správca kapitoly prekontroluje, či rozpočtové a príspevkové organizácie dodržali bilančnú kontinuitu vykazovania údajov k 31.12. predchádzajúceho účtovného obdobia a logickú správnosť rozpisu pohybov transferov za bežné účtovné obdobie. V prípade, že začiatočný stav transferov 20xx nie je zhodný s konečným zostatkom transferov za obdobie 20xx-1 alebo rozpis transferov za bežné obdobie nie je správny, správca kapitoly vráti tabuľky rozpočtovým a príspevkovým organizáciám na dopracovanie. 

Poskytnuté transfery:

Účtovanie v účtovníctve správcu kapitoly:
1.	Zníženie stavu účtu 353 v rozpočtových a príspevkových organizáciách v zriaďovateľskej pôsobnosti a príspevkových organizáciách, ktorým bol poskytnutý transfer, sa v účtovníctve správcu kapitoly zaúčtuje súvzťažnosťou MD 353/D 356. 
2.	Zvýšenie stavu účtu 353 v rozpočtových organizáciách v zriaďovateľskej pôsobnosti sa v účtovníctve správcu kapitoly zaúčtuje MD 356/ D 353.
3.	Zvýšenie stavu účtu 353 v príspevkových organizáciách v zriaďovateľskej pôsobnosti a príspevkových organizáciách, ktorým bol poskytnutý transfer sa v účtovníctve správcu kapitoly zaúčtuje:
a.	Použitie kapitálového transferu – neúčtuje sa
b.	Prijatý bežný transfer nespotrebovaný do výnosov bežného obdobia – neúčtuje sa
c.	Zrušenie opravnej položky (MD 356/D 353)
d.	Prevod správy majetku - prijatie (MD 356/D 353)
e.	Inventarizačný prebytok neodpisovaného dlhodobého majetku príspevkové organizácie neuvádzajú
f.	Nepoužitý kapitálový transfer – neúčtuje sa
4.	Na základe interných procesov v rámci účtovnej jednotky správcu kapitoly, si zabezpečí správca kapitoly informácie o použití bežných transferov poskytnutých príspevkovým organizáciám v jeho zriaďovateľskej pôsobnosti a ostatným štátnym príspevkovým organizáciám, ktorým bol poskytnutý bežný transfer a v účtovníctve správcu kapitoly sa zaúčtuje použitie bežného transferu MD 353/D 356.

Takto zaúčtovaná hodnota účtu 356 na strane aktív správcu kapitoly sa rovná hodnote na účtoch 353 na strane pasív v rozpočtových a príspevkových organizáciách, ktorým bol poskytnutý transfer. Správca kapitoly vyplní tabuľku č. 191 konsolidačného balíka po zaúčtovaní týchto skutočností, v sumáre za a) hodnoty nahlásené organizáciami, ktoré voči správcovi vykázali transferový vzťah a b) hodnotu kapitálových transferov na účte 353 čerpaných samotným správcom kapitoly. Tabuľku predloží správca kapitoly do 2.2. nasledujúceho účtovného obdobia prostredníctvom odsúhlasovacieho formulára v rámci obdobia riadneho odsúhlasovania vzájomných vzťahov. Sumárny vzťah na účte 353 v pasívach vykáže správca kapitoly voči MF SR (IČO 00151742).

Vypracovala: Ing. Martina Fuseková
vedúca oddelenia konsolidácie

Schválil: Ing. Ladislav Zakhar, PhD.
generálny riaditeľ sekcie štátneho výkazníctva

Príloha:
Obsahová náplň jednotlivých stĺpcov tabuľky č. 191 konsolidačného balíka

Zostatok k 20xx-1	Zostatok záväzku na účte 353 k 31. 12. bezprostredne predchádzajúceho účtovného obdobia	
Zvýšenie záväzku v roku 20xx 
z toho:	Celkové zvýšenie záväzku na účte 353 v priebehu bežného účtovného obdobia 	
Prijatý a použitý kapitálový transfer	 Sumár kapitálových transferov, ktoré poli prijaté v bežnom účtovnom období a boli použité na obstaranie dlhodobého majetku	
Prijatý bežný transfer nezúčtovaný do výnosov bežného obdobia	 Štátne rozpočtové a príspevkové organizácie nevypĺňajú	
Prijatý bežný a kapitálový transfer nepoužitý 	 Sumár prijatých bežných transferov, ktoré boli prijaté v priebehu bežného účtovného obdobia a neboli čerpané. Štátne rozpočtové organizácie nevypĺňajú 	
Prijatý bežný transfer v roku 20xx a zúčtovaný do výnosov roku 20xx	 Štátne rozpočtové a príspevkové organizácie nevypĺňajú	
Zrušenie opravnej položky k majetku nadobudnutého z transferu	 Zvýšenie účtu 353 v dôsledku rozpustenia opravnej položky vytvorenej k dlhodobému majetku 	
Prevod správy majetku - prijatie	 Zvýšenie účtu 353 v dôsledku prijatia majetku v súlade so zákonom č. 278/1994 Z. z. o správe majetku štátu v znení neskorších predpisov	
Inventarizačný prebytok a dlhodobý majetok prijatý bezodplatne 	 Rozpočtové organizácie uvádzajú zvýšenie účtu 353 v dôsledku inventarizačného prebytku neodpisovaného dlhodobého hmotného majetku alebo obstarania neodpisovaného dlhodobého hmotného majetku darom.  Štátne príspevkové organizácie nevypĺňajú	
Prevod z účtu 357	 Štátne rozpočtové a príspevkové organizácie nevypĺňajú	
Iné zvýšenie*	 Zvýšenie záväzku na účte 353, ktoré nie je možné uvádzať v iných stĺpcoch. Napríklad opravy účtovania, spätný prepočet odpisov, zámena majetku a pod.	
Zníženie záväzku v roku 20xx
z toho:	Celkové zníženie záväzku na účte 353 v priebehu bežného účtovného obdobia 	
Odpis dlhodobého majetku, vytvorenie opravnej položky k dlhodobému majetku, vyradenie dlhodobého majetku	 Zníženie účtu 353 v dôsledku odpisovania, tvorby opravnej položky k dlhodobému majetku obstaraného z transferu a vyradenie dlhodobého majetku obstaraného z transferu v dôsledku likvidácie, manka, škody,  predaja a prevodu vlastníctva.	
Prevod správy majetku - odovzdanie	 Zníženie účtu 353 v dôsledku odovzdania majetku v súlade so zákonom č. 278/1994 Z. z. o správe majetku štátu v znení neskorších predpisov	
Bežný transfer prijatý v roku 20xx-1 zúčtovaný do výnosov v roku 20xx	 Zníženie účtu 353 v dôsledku použitia bežného transferu z minulých rokov. Štátne rozpočtové organizácie nevypĺňajú	
Prijatý bežný transfer v roku 20xx a zúčtovaný do výnosov roku 20xx	 Štátne rozpočtové a príspevkové organizácie nevypĺňajú	
Iné zníženie*	 Zníženie záväzku na účte 353, ktoré nie je možné uvádzať v iných stĺpcoch. Napríklad opravy účtovania, spätný prepočet odpisov, zámena majetku obstaraného zo ŠR a pod.	
Zostatok k 20xx	Zostatok záväzku na účte 353 k 31. 12. bežného účtovného obdobia (musí byť totožný so stavom uvádzaným v súvahe k 31.12. bežného účtovného obdobia)	
*V prípade Iného zvýšenia alebo Iného zníženia na účte 353, ktoré predstavuje významnú sumu opráv nákladov a výnosov minulých účtovných období a ktoré bolo účtované v súlade s §6 Opatrenia Ministerstva financií SR č. MF/14522/2022-36, ktorým sa ustanovujú podrobnosti o postupoch účtovania a rámcovej účtovej osnove pre štátne rozpočtové organizácie, štátne príspevkové organizácie a štátne účelové fondy, prostredníctvom účtu 428 – Nevysporiadaný výsledok hospodárenia minulých rokov (napr. spätný prepočet odpisov), nahlási správca rozpočtovej kapitoly túto skutočnosť s uvedením presnej sumy opravy a dôvodu opravy svojmu garantovi MF SR za konsolidáciu.